和楊十七傷蘇子美
作者：劉攽
朝代：宋

paragraphs: 蘇君在朝素機警，氣排青雲力扛鼎。
鵷鴻遇風鄙巢栖，騏驥得塗嗤坎井。
千金置酒宴長夜，錦繡照爛絲篁靜。
明珠盈車謗隨起，白巾還家酒未醒。
翟公署門賓客改，魏牟去闕江湖永。
濯纓漁父唱滄浪，結廬陶令依人境。
時浮扁舟就什一，出從數騎非造請。
窮途詩語尤慨慷，暮年筆法加豪逞。
霜凋蘭蕙不待老，一世歡悲竟俄頃。
遺書猶缺茂陵求，卜宅乍許要離並。
生平相望不相接，凜凜氣概吾能省。
川流既逝安可回，駿骨雖買何由騁。
知君金石嘗定交，末路人琴俱不幸。
大招無復修門期，懷舊邈與山陽等。